PSH บวก 4% โบรกฯชูเป้า 15.50 บ. มองครึ่งปีหลังโตแกร่ง รับแผนเปิดโครงการใหม่-ทยอยโอนคอนโด
PSH วิ่ง 4% โบรกฯมองครึ่งปีหลังโตแกร่ง หลังมีโครงการพร้อมโอน 7 แห่งและแผนเปิดโครงการใหม่ 15 โครงการ มูลค่ารวม 1.78 หมื่นลบ.ช่วยหนุน แนะ “เก็งกำไร” ราคาเป้าหมาย 15.50 บ.
21 ต.ค. 2564

ผู้สื่อข่าวรายงานว่าวันนี้ (21 ต.ค. 2564) ราคาหุ้น บริษัท พฤกษา โฮลดิ้ง จำกัด (มหาชน) หรือ PSH ปิดภาคเช้า อยู่ที่ระดับ 13.80 บาท เพิ่มขึ้น 0.50 บาท หรือ 3.76% โดยทำจุดสูงสุดที่ 14.10 บาท และทำจุดต่ำสุดที่ 13.10 บาท ด้วยมูลค่าการซื้อขาย 179.37 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (19 ต.ค. 2564) โดยฝ่ายวิจัยประเมินผลการดำเนินงานพ้นจุดต่ำสุดแล้ว ซึ่งคาด (1) มีโครงการคอนโดฯ 7 แห่งเสร็จพร้อมโอนในครึ่งปีหลัง 2564 อีกทั้ง(2) แผนเปิดโครงการใหม่ 15 โครงการ มูลค่ารวม 1.78 หมื่นล้านบาท ในครึ่งปีหลัง 2564 ส่วน (3) ธุรกิจโรงพยาบาลแม้คาดวาจะยังขาดทุน แต่คาดได้อานิสงส์จากการฉีดวัคซีนโควิด-19 (เป็นผลบวกทั้งรายได้และการสร้างฐานลูกค้าใหม่) และ (4) Forward PE ปี 2564 เท่ากับ 9.90 เท่า และคาดจะลดลงเหลือ 7.70 เท่าในปีหน้า ทั้งนี้ผลจากฝ่ายวิจัยคาดกำไรปีหน้าโต เพิ่มขึ้น 30% จากงวดเดียวกันของปีก่อน อย่างไรก็ดีแนะนำ “เก็งกำไร” ราคาเป้าหมาย 15.50 บาท
 